Ordinaziun tar la lescha davart la protecziun da la populaziun (ORtLPPC)    630.010   Ordinaziun tar la lescha davart la protecziun da la  populaziun (ORtLPPC)  dals 01-12-2015 (versiun dals 01-01-2016)  Sa basond sin l'art. 45 al. 1 da la constituziun chantunala1)  relaschada da la regenza il 1. da december 2015  1. Disposiziuns generalas  Art.  1 Object 1 Questa  ordinaziun  regla  las  cumpetenzas  e  las  incumbensas  entaifer  l'administraziun,  la  cumposiziun  e  las  incumbensas  dals  stabs  directivs,  ed  ella  cuntegna  plinavant  disposiziuns  executivas  davart  la  prevenziun  e  davart  la  liquidaziun da situaziuns spezialas ed extraordinarias  en il  senn dal management   integral da las ristgas.  Art.  2 Noziuns 1 Fasa  da  prevenziun:  En  la  fasa  da  prevenziun  vegnan  planisadas  e  preparadas  mesiras per liquidar in eveniment da la situaziun speziala ed extraordinaria. 2 Fasa acuta:  Sco  fasa  acuta  vala  la  liquidaziun immediata  d'in  eveniment  da la   situaziun speziala ed extraordinaria. 3 Fasa da restabiliment: En la fasa da restabiliment, che cumenza a la fin da la fasa  acuta, vegnan restabilidas las basas da viver ch'èn vegnidas donnegiadas u destruidas  tras l'eveniment.  Art.  3 Regenza 1 La regenza è cumpetenta per: a) survegliar  la  realisaziun  da  la  legislaziun  davart  la  protecziun  da  la   populaziun;  1) DG 110.100  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm   630.010    b) decider  davart  il  cumenzament  e  la  fin  da  la  fasa  acuta  e  da  la  fasa  da  restabiliment;  c) prender las decisiuns strategicas  en situaziuns extraordinarias en il senn da  l'artitgel 16 da la lescha;  d) far cunvegnas cun ils chantuns vischins e cun l'exteriur vischin; e) obligar ils ospitals d'acquistar e d'administrar ils medicaments ed ils products   medicinals che vegnan designads da la confederaziun u dal chantun; f) dumandar agid tar auters chantuns, tar la confederaziun u en l'exteriur vischin; g) decider davart l'attribuziun da resursas stgarsas e da rauba stgarsa; h) decider davart dumondas da las vischnancas da survegnir meds dal chantun   per liquidar situaziuns spezialas ed extraordinarias; i) relaschar dretg d'urgenza; j) designar las vischnancas che ston procurar – en situaziuns d'urgenza – sulettas   u ensemen cun autras vischnancas per il provediment d'aua da baiver en in   tschert territori da provediment;  k) obligar persunas da las professiuns da sanadad da far servetschs en ospitals u  tar  ils  servetschs  da  salvament  ubain  da  far  auters  servetschs  da  tgira  e  d'assistenza;  l) obligar persunas da las professiuns dals fatgs veterinars da far servetschs per  cumbatter cunter epidemias d'animals u da far auters servetschs veterinars;  m) attribuir  a  las  vischnancas  persunas  che  basegnan  protecziun  per  la  collocaziun e per l'assistenza;  n) obligar la populaziun da prestar agid en situaziuns extraordinarias a favur da  las autoritads e da las persunas privatas pertutgadas.  Art.  4 Departament 1 Il departament da giustia, segirezza e sanadad (departament) è cumpetent per: a) fixar l'organisaziun dal stab directiv chantunal; b) surdar incaricas specificas al stab directiv chantunal; c) prender  las  decisiuns  strategicas  en  situaziuns  spezialas  en  il  senn  da   l'artitgel 12 da la lescha. 2 Sch'il departament è impedì da far quai u sch'i sto vegnir agì immediatamain, han  er  las  commembras  ed  ils  commembers  dal  stab  directiv  chantunal  il  dretg  da  convocar il stab.  Art.  5 Uffizi da militar e da protecziun civila 1 L'uffizi  da  militar  e  da  protecziun  civila  (uffizi)  exequescha  ils  relaschs  da  la   protecziun da la populaziun e prenda las mesiras e las disposiziuns necessarias, nun  che questas incumbensas sajan surdadas tras questa ordinaziun u tras la legislaziun  speziala  explicitamain  a  la  regenza,  al  departament,  ad  auters  uffizis  u  a  las  vischnancas.  2       630.010   2 Plinavant ha el en spezial las suandantas incumbensas: a) scolar  il  stab  directiv  chantunal  sco  er  las  represchentantas  ed  ils   represchentants  d'uffizis  u  da  manaschis  che  vegnan  engaschads  dal  stab  directiv  chantunal  per  liquidar  eveniments  da  las  situaziuns  spezialas  u  extraordinarias;  b) scolar ils stabs directivs communals; c) diriger e coordinar ils meds che vegnan offrids directamain a las vischnancas    tras ils partenaris da la protecziun da la populaziun e tras terzas persunas; d) elavurar recumandaziuns generalas per mauns dal departament per avertir u   per alarmar las vischnancas e la populaziun sco er elavurar instrucziuns da  cumportament per la populaziun;  e) ordinar als ospitals da metter en funcziun lur ospitals protegids sutterrans; f) organisar la scolaziun da las cussegliadras localas e dals cussegliaders locals   da privels da la natira. 3 Sin instrucziun da la scheffa u dal schef dal stab directiv chantunal dispona l'uffizi   en spezial: a) l'attribuziun dals agens meds e da las atgnas forzas auxiliaras sco er dals meds   e da las forzas auxiliaras che vegnan offrids al chantun tras ils partenaris da la   protecziun  da  la  populaziun  e  tras  terzas  persunas,  a  las  vischnancas  pertutgadas;  b) l'obligaziun  da  spezialistas  e  spezialists  da  far  servetschs  en  situaziuns  extraordinarias;  c) la requisiziun da meds materials.  Art.  6 Uffizi per la natira e l'ambient 1 En connex cun il provediment d'aua da baiver en situaziuns d'urgenza en il senn da   la legislaziun federala davart il provediment economic dal pajais ha l'uffizi  per la   natira e l'ambient las suandantas incumbensas: a) coordinar  la  planisaziun  dal  provediment  d'aua  da  baiver  en  situaziuns   spezialas ed extraordinarias tranter ils uffizis chantunals e las proprietarias ed  ils proprietaris da stabiliments dal provediment d'aua da baiver;  b) cussegliar las proprietarias ed ils proprietaris da stabiliments dal provediment   d'aua da baiver  en connex cun l'elavuraziun da planisaziuns regiunalas  dal   provediment d'aua da baiver;  c) manar  in  atlas  dal  provediment  d'aua  da  baiver  tenor  las  directivas  da  la  confederaziun.   3     630.010    2. Stabs directivs  Art.  7 Stab directiv chantunal 1. cumposiziun  1 Al stab directiv chantunal appartegnan la cumandanta u il cumandant da la polizia  chantunala,  la  manadra  u il  manader  da la  partiziun "pumpiers"  da l'assicuranza  d'edifizis sco er mintgamai la manadra u il manader da l'uffizi da sanadad, da l'uffizi  da construcziun bassa, da l'uffizi da guaud e privels da la natira, da l'uffizi per la   natira e l'ambient e da l'uffizi da militar e da protecziun civila. 2 Per la prevenziun e per la liquidaziun d'eveniments da las situaziuns spezialas u   extraordinarias  po  il  stab  directiv  engaschar  las  represchentantas  ed  ils  represchentants necessaris d'uffizis u da manaschis.  Art.  8 2. schef dal stab e viceschef dal stab 1 Durant  la  fasa  acuta  d'in  eveniment  da  la  situaziun  speziala  u  extraordinaria   funghescha la cumandanta u il cumandant  da la polizia chantunala sco scheffa  u   schef dal stab directiv chantunal e l'uffiziera u l'uffizier da pichet, che vegn designà   da la scheffa u dal schef dal stab directiv chantunal, sco substituta u substitut. 2 En la fasa da prevenziun e durant la fasa da restabiliment funghescha la manadra u   il manader da l'uffizi da militar e da protecziun civila sco scheffa u schef dal stab   directiv chantunal e la manadra u il manader da l'uffizi  da guaud e privels da la   natira sco substituta u substitut.  Art.  9 3. incumbensas 1 En la fasa da prevenziun ha il stab directiv chantunal las suandantas incumbensas: a) elavurar per mauns dal departament respectivamain da la regenza las basas per    sa preparar sin situaziuns spezialas ed extraordinarias e per liquidar situaziuns  spezialas ed extraordinarias;  b) planisar evacuaziuns surcommunalas; c) planisar  la  repartiziun  da  bains  ch'èn  impurtants  per  il  provediment  da  la   populaziun. 2 En la fasa acuta ha il stab directiv chantunal las suandantas incumbensas: a) coordinar ils agens meds e las atgnas forzas auxiliaras sco er ils meds e las    forzas  auxiliaras  che  vegnan  offrids  al  chantun  tras  ils  partenaris  da  la  protecziun da la populaziun e tras terzas persunas;  b) coordinar ils meds che vegnan offrids directamain a las vischnancas tras ils   partenaris da la protecziun da la populaziun e tras terzas persunas;  c) garantir las colliaziuns da communicaziun; d) realisar evacuaziuns surcommunalas; e) realisar  la  repartiziun  da  bains  ch'èn  impurtants  per  il  provediment  da  la    populaziun.  4       630.010   3 En  la  fasa  da  restabiliment  ha  il  stab  directiv  chantunal  las  suandantas  incumbensas: a) coordinar ils agens meds e las atgnas forzas auxiliaras sco er ils meds e las    forzas  auxiliaras  che  vegnan  offrids  al  chantun  tras  ils  partenaris  da  la  protecziun da la populaziun e tras terzas persunas;  b) coordinar ils meds che vegnan offrids directamain a las vischnancas tras ils   partenaris da la protecziun da la populaziun e tras terzas persunas.  4 Il departament po surdar ulteriuras incumbensas al stab directiv chantunal.  Art.  10 4. cumpetenzas 1 La scheffa u il schef dal stab directiv chantunal decida davart il suandant: a) exequir la direcziun operativa; b) far propostas al departament respectivamain a la regenza en cas da decisiuns   strategicas; c) engaschar  represchentantas  e  represchentants  d'uffizis  u  da  manaschis  tut   tenor l'eveniment; d) far propostas concernent il cumenzament da la fasa acuta en cas d'eveniments    imminents,  concernent  la  fin  da  la  fasa  acuta  sco  er  concernent  il  cumenzament e la fin da la fasa da restabiliment;  e) pronunziar recumandaziuns generalas a las vischnancas ed a la populaziun en  cas  da  privels  imminents  sco  er  dar  instrucziuns  da  cumportament  a  la  populaziun;  f) attribuir a las vischnancas persunas che basegnan protecziun; g) infurmar las vischnancas e la populaziun en enclegientscha cun la chanzlia   chantunala. 2 Il  departament po surdar ulteriuras cumpetenzas a la scheffa u al schef dal stab  directiv.  Art.  11 Stab directiv communal 1. cumposiziun  1 Las vischnancas ston annunziar a l'uffizi mintga onn la cumposiziun da lur stabs   directivs sco er las mutaziuns.  Art.  12 2. apparats da communicaziun 1 Las vischnancas garanteschan ch'ellas disponian d'almain dus apparats da func da  POLYCOM intacts.  Art.  13 Scolaziun e furmaziun supplementara 1 Las commembras ed ils commembers dals stabs directivs ston absolver la scolaziun  fundamentala  d'in  di che vegn offrida da l'uffizi,  e mintga 5 onns ina furmaziun  supplementara d'in mez di.   5     630.010    3. Prevenziun per situaziuns spezialas ed extraordinarias  Art.  14 Analisa da la periclitaziun 1 Las analisas da la periclitaziun ston vegnir actualisadas almain mintga 10 onns.  Art.  15 Metter en funcziun las sirenas a maun 1 Las vischnancas ston garantir: a) che las sirenas vegnian messas en funcziun a maun per l'alarm general; b) che las persunas ch'èn responsablas per metter en funcziun las sirenas a maun   hajan liber access als implants da sirena. 2 Per  mintga  sirena  ston  las  vischnancas  annunziar  a  l'uffizi  ina  persuna  ch'è  responsabla  per  metter  en  funcziun  la  sirena  a  maun.  Las  datas  da  contact  ston  vegnir actualisadas cuntinuadamain.  Art.  16 Concept per cas d'urgenza 1. disposiziuns generalas  1 Ils partenaris da la protecziun da la populaziun e tut ils uffizis ston far in concept   per  cas  d'urgenza  cun  l'intent  da  garantir  l'atgna  abilitad  d'agir  en  situaziuns  spezialas ed extraordinarias.  Art.  17 2. ospitals 1 Cun  agid  d'organisaziuns  d'urgenza  adattadas  ston  ils  ospitals  publics  garantir  ch'els possian augmentar lur capacitad da recepziun en la dimensiun prescritta da  l'uffizi  da sanadad ed entaifer il temp prescrit. Per quest intent sto vegnir fatg in   concept che regla tge proceduras, tge cumpetenzas e tge vias  da communicaziun  ch'èn planisadas en cas d'in eveniment. 2 La responsabladad per l'obligaziun da magasinar  e d'administrar  medicaments  e  products medicinals ha la media chantunala u il medi chantunal per il sectur uman e  la veterinaria chantunala u il veterinari chantunal per il sectur veterinar.  Art.  18 3. vischnancas 1 Las  vischnancas  elavuran  in  concept  per  cas  d'urgenza;  quel  cuntegna  las  proceduras  per  liquidar  privels  che  resultan  en  situaziuns  spezialas  ed  extraordinarias e che pon sa manifestar sin il territori communal.  6       630.010   4. Liquidaziun da situaziuns spezialas ed extraordinarias  Art.  19 Indemnisaziun da proprietarias e proprietaris da stabiliments da  provediment  1 Il pretsch adequat per furnir electricitad, gas, chalur ed aua en tscherts lieus e per  dismetter ruments ed aua persa vegn fixà tenor las tariffas che valevan avant che   l'eveniment da la situaziun speziala u extraordinaria è capità, plus in supplement per   ils custs supplementars cumprovads.  5. Donaziuns  Art.  20 Utilisaziun e repartiziun da las donaziuns 1 L'uffizi da vischnancas ha l'incumbensa da retschaiver, da far la contabilitad e da  reparter las donaziuns entradas.   7     630.010    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 01-12-2015 01-01-2016 relasch emprima versiun 2015-037  8       630.010   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 01-12-2015 01-01-2016 emprima versiun 2015-037   9    	1. Disposiziuns generalas 	Art. 1 Object 	Art. 2 Noziuns 	Art. 3 Regenza 	Art. 4 Departament 	Art. 5 Uffizi da militar e da protecziun civila 	Art. 6 Uffizi per la natira e l'ambient  	2. Stabs directivs 	Art. 7 Stab directiv chantunal 1. cumposiziun 	Art. 8 2. schef dal stab e viceschef dal stab 	Art. 9 3. incumbensas 	Art. 10 4. cumpetenzas 	Art. 11 Stab directiv communal 1. cumposiziun 	Art. 12 2. apparats da communicaziun 	Art. 13 Scolaziun e furmaziun supplementara  	3. Prevenziun per situaziuns spezialas ed extraordinarias 	Art. 14 Analisa da la periclitaziun 	Art. 15 Metter en funcziun las sirenas a maun 	Art. 16 Concept per cas d'urgenza 1. disposiziuns generalas 	Art. 17 2. ospitals 	Art. 18 3. vischnancas  	4. Liquidaziun da situaziuns spezialas ed extraordinarias 	Art. 19 Indemnisaziun da proprietarias e proprietaris da stabiliments da provediment  	5. Donaziuns 	Art. 20 Utilisaziun e repartiziun da las donaziuns   		2018-06-06T04:31:39+0200 	"7001 Chur" 	"Gesetzessammlung Kanton Graubünden"